سينيكا الصغير

لوكيوس انايوس سينيكا الصغير (مزيود ف 4 ق. م. ، توفّى ف 65 ميلادية) لمعروف ب ختيصار ب سينيكا، كان فيلسوف رواقي ف لفترة د لامبراطورية الرومانية، و كان راجل د الدولة، دراماتورج (كاتب د لمسرحيات)، و ف واحد من لاعمال ديالو كاتب ساخر. سينيكا من بين لفلاسفة الرومان لقلال لي كانو مشهورين ف زمانهوم و بقى عندهوم تاتير كبير من ديك لوقيتة تال ليوم. كتاباتو كاتركّز على لفلسفة الرواقية لي تبازى فيها على اعمال ديال اللي سبقوه و زاد طورها، و لي كاتركز على لاخلاقيات و كيفاش بنادم يقدر يعيش و يموت سعيد و مرتاح نفسياً، و كيهضر بلخصوص على الجانب لعملي ديال لفلسفة الرواقية، ماشي غي لمعرفة النضرية. حياتو. سينيكا تّولد ف قرطبة ف اقليم هيسپانيا باييتيكا الروماني (دابا جنوب د سپانيا)، ل فاميلة اصلها من الطاليان، و كبر ف روما، لي فيها تلقى تعليم ف لبلاغة و لفلسفة. بّاه هوّ سينيكا لكبير، خوه لكبير هوّ لوكيوس يونيوس ڭاليو انايينوس لي كان سياسي روماني، و ولد خوه هوّ الشاعر الروماني لمشهور لوكانوس. ف 41 ميلادية، لامبراطور كلاوديوس نفاه ل قرشيقة، ولاكين ف عام 49 جاه عفو، و ولّا استاد ديال نيرو لي غايولي امبراطور ف عام 54. ديك الساع ولّا سينيكا مستشار ديال نيرو، و معا مستشار اخور هوّ سيكستوس افرانيوس بوروس، قدرو يسيرو لحوكومة بشكل فعال ل مدة د 5 سنين. التاتير ديال سينيكا على نيرو بدا كينقص معا لوقت، و ف 65 ميلادية، نيرو بز عليه باش يقتل راسو ب دعوى بلي عاون ف لمؤامرة د پيصو لي فشلات ف قتل نيرو، و ف لغالب سينيكا كان بريء. لانتحار ديالو بشكل هادي و صبّار (كيما كيعلّمو لمبادئ ديال لفلسفة الرواقية) كان مصدر الهام ديال بزاف د اللوحات لفنية. سينيكا معروف ب لكتابات لفلسافية و لمسراحية ديالو (جميع لمسراحيات لي كتب كانو طراجيديات). لكتابات النترية ديالو كاتشمل 12 مقالة فلسافية، و 124 برية لي كيتعاملو معا مسايل اخلاقية. لكتابات ديالو كيتّعتابرو من اهم لمصادر ديال لفلسفة الرواقية. سينيكا كان عندو تاتير عضيم على لاجيال لي موراه، و ف لفترة ديال لعاودولادة ف ؤروپا كان كيتّعتابر راجل حكيم واخد حتيرام و تبجيل كبير، وخا ماكانش مسيحي. لفلسفة ديالو. سينيكا كيتّعتابر من اهم لفلاسفة د لامبراطورية الرومانية، و لميرات ديالو كيتجلّى سيرتو ف لمدراسة لفلسافية الرواقية. لكتابات ديالو ساهلين ف لقراية (ماكيستعملوش مصطلحات معقدين ولّا صعاب)، و جلب لاهتمام ديال لكتّاب و لفلاسفة ديال لعاودولادة، بحال ميشيل دو مونطين. تّوصف بلي كان "شخصية عالية و متيرة للجدل من لفترة لقديمة"، و "اكتر فيلسوف رواقي كيتير لاهتمام". سينيكا الّف عدد د لكتوبا على الرواقية، اغلبية منهوم على لاخلاقيات، و واحد على لعالم الطبيعي (ناتوراليس كواستيونيس، ؤلا "مسوالات طبيعية"). سينيكا بنى لافكار ديالو على لاعمال ديال الرواقيين لي سبقوه، و كيدكر ف شحال من موضع فلاسفة بحال زينون، كليانطيس، و كريسيپوس، زيادة على پوسيضونيوس لي كيپارطاجي معاه هتيمام ب لفينومينات الطبيعية، و اپيكوروس لي قتابس منو بزاف. و كان مهتم شوية تا ب لميطافيزيك ديال افلاطون. سينيكا كان فيلسوف مشهور ف زمانو، و بزاف د لاعيان و السياسيين الرومان كانو كيحاولو يتبّعو لكاضر لاخلاقي لي حط ف لخدمة ديالهوم. سينيكا كيعتابر بلي لمعرفة النضرية د لاخلاق و لممارسة ديالها بجوج ضروريين ل بعضياتهوم. و ڭال بلي لفلسفة كاتعاون بنادم باش يداوي الجروح د لحياة. و بلي خاص بنادم يتعلم يحبس ؤلا يسيطر على لعواطف لقوية، لغضب و لحزن، باش يكونو تحت السلطة ديال لعقل. و ناقش لاهمية ديال التامل د لفرد ف حياتو، و ف نفس لوقت اهمية باش يساهم بشكل عملي ف حوايج كاتنفع الناس و لبلاد. كان كيعتاقد بلي بنادم خاصو ديما يواجه حقيقة بلي راه فاني و غادي يموت شي نهار، باش يقدر يواجه لموت ب راحة و شجاعة. من منضور سينيكا، بنادم خاصو يعيش لفقر باش يقدّر الترفاح. و هضر على قيم بحال التسامح و الصداقة و ضرورة ان بنادم يكون نافع ل الناس لخرين. لاعمال. طراجيديات د سينيكا. طراجيديات ب مواضيع يونانية: طراجيدية ب مواضيع رومانية: "سينيكا د بلعاني". حيت سينيكا كان راجل حكيم و مشهور، بزاف ديال النصوص و لاقتباسات تنسبو ليه لي ماشي ديالو، و ماكاين تا اتبات بلي ڭالهوم ؤلا كتبهوم. لمجموع د لكتّاب لمجهولين ديال هاد لاعمال كيتدارو تحت لمسمّى "سينيكا د بلعاني" "Pseudo-Seneca". متلاً لاقتباس لمعروف "الدين كيعتابروه عامة الناس صحيح، مّالين لحكمة غالط، و الناس د لحكام و السلطة نافع"، غالباً ماڭالوش سينيكا وخا كايتّنسب ليه. التاتير ديالو. عند الرومان و لمسيحيين. لكتابات ديال سينيكا كانو معروفين مزيان ف لفترة الرومانية لمعطلة، و لكاتب الروماني كوينتيليانوس كان لاحض الشعبية ديالها عند الشباب ف زمانو. وخا لقى بزاف د لامور لي عجبوه عند سينيكا، كوينتيليانوس نتاقد لاسلوب لادابي ديالو لي عتابرو "منحارف"، شّي لي تّافق معاه كاتب روماني اخور اولوس ڭيليوس من لقرن التاني. لكنيسة لمسيحية اللولانية كان عندها راي ايجابي على سينيكا، و تيرتوليان لي كان من لبّاوات لمؤسسين د لكنيسة كان كيسميه "سينيكا ديالنا". ف لقرن 4، تفورجاو بريات مابين سينيكا و لقديس پاولوس باش يكون رابط بينو و بين لمسيحية. جيروم (هييرونيموس) عتابر سينيكا "كاتب مسيحي"، و لقديس اوڭوستينوس خدا قتيباسات منو. ف لقرن 6، مارتينوس د براڭا، جمّع لافكار ديال سينيكا ف جوج مقالات لي هوما براسهوم تشهرو بزاف. ف لقرون لوسطانية، سينيكا كان معروف سيرتو من قتيباسات مجموعين ف اعمال بحال florilegia. ف لقرون لوسطانية لمعطلة، ولّا معروف سيرتو ب بريات ل لوكيليوس، و لمقالات الطوال و لمسراحيات ديالو ماكانوش كيتّقراو بزاف. عيون لكلام. عيون لكلام.